<classify> Nay wa Mitego alikuwa akitafutwa na Polisi Dar es Salaam na tayari alishafunguliwa kesi akituhumiwa kwa makosa kadhaa.Kamanda wa Polisi wa mkoa wa Morogoro, Ulrich Matei alithibitisha jana kukamatwa kwa mwanamuziki huyo saa nane usiku wa kuamkia Machi 26, 2017 akiwa Mtibwa, Turiani wilayani Mvomero kwenye onesho la muziki.Kamanda Matei alisema walikuwa na taarifa ya juu ya kutafutwa kwake kutokana na makosa aliyokuwa amefanya na kufunguliwa kesi Dar es Salaam.Hivyo alisema,walikuwa wakifuatilia kwa karibu nyendo zake, ambapo awali inasemekana alikuwa maeneo tofauti ya Dodoma, Mpwapwa, Kongwa na siku hiyo alifika Mtibwa, Tarafa ya Turiani wilaya ya Mvomero mkoani Morogoro.Alisema baada ya kupata taarifa zake kuwa msanii huyo alikuwa Mtibwa walienda kumkamata usiku wa manane akiwa kwenye shoo na utaratibu ulifanyika ili asafirishwe kwenda Dar es Salaam jana, ambako amefunguliwa mashtaka kwa makosa yanayomkabili.Ni kweli tumemkamata mwanamuziki anayefahamika kwa jina la Nay wa Mitego usiku wa manane kuamkia Machi 26, mwaka huu akiwa kwenye shoo eneo la Mtibwa, Turiani wilayani Mvomero na amesafirishwa kurudishwa Dar es Salaam anakotuhumiwa kitenda makosa yake, alisema Matei.Kamanda wa Polisi wa mkoa wa Morogoro alisema wao hawakuwa na jukumu jingine baada ya kumkamata isipokuwa ni kumsafirisha kwenda Dar es Salaam, ambapo atahojiwa zaidi na kujieleza kuhusiana na tuhuma zinazokambili.Watu kadhaa wa mjini Morogoro kwa nyakati tofauti wakizungumzia kukamatwa kwake wamedai huwenda ni kutokana na wimbo wake mpya alioutoa siku za hivi karibuni unaofahamika kwa jina la Wapo ambao unaendelea kusambaa kwenye mitandao ya kijamii kuwa matumizi ya maneno yake yamekuwa na ukakasi kimaadili mbele ya jamii.  <topic>: michezo 